האפליקציה יו (Yo) שפיתח הישראלי אור ארבל, אשר כל מה שהיא עושה זה לשלוח לקרובים לך את המילה "יו" בצירוף סאונד משעשע, זינקה למקום החמישי בדירוג האפליקציות הפופולריות ביותר של חנות האפליקציות של אפל בארה"ב, תוך שהיא עוקפת את האפליקציות של פייסבוק, אינסטגרם וסנאפצ'אט, ומעוררת את תשומת ליבם של משקיעי הון סיכון, האקרים וקומיקאים, דיווח העיתון "פייננשל טיימס".
"האפליקציה הפכה לשיחת היום בעמק הסיליקון מכיוון שהיא לוקחת את ההיגיון של הודעות מובייל לקיצוניות מינימליסטית", נכתב בטיימס. ביום חמישי לבדו, נשלחו כמעט ארבעה מיליון "יו" באמצעות האפליקציה, ואחד החשבונות אף הבטיח לעדכן את המשתמש באמצעות "יו" בכל עם שמובקע שער במשחקי גביע העולם בכדורגל.
העובדה שאור ארבל כבר הספיק לגייס מיליון דולר מ"אנג'לים" (angel investor) למימון הצמיחה של יו, עוררה ויכוח ער באתר טוויטר על השאלה כיצד אפליקציה שלמעשה כמעט אינה עושה דבר, הצליחה לגייס סכום כה גדול. מנגד, משקיע ההון סיכון מרק אנדריסן, החבר בדירקטוריון הרשת החברתית פייסבוק, כתב בציוץ שהעלה בטוויטר כי באפליקציה "יש היבט מרתק שהרבה אנשים מפספסים". לדבריו, "יו היא דוגמא לתקשורת של ביט אחד - הודעה שאין בה תוכן למעט העובדה שהיא קיימת. כן או לא. יו או לא יו".
האפליקציה אף זכתה לאזכור מבודח בתוכנית הלילה הפופולרית של הקומיקאי סטיבן קולבר, "קולבר ריפורט", ותוארה על ידי קולבר בתור אפליקציה שמאפשרת "לצמצם את כל התקשורת בין בני אדם לשתי אותיות".
בה בעת, הזינוק בפופולריות יו גם עורר בה עניין מוגבר מצד האקרים. כך למשל, סטודנטים באוניברסיטת ג'ורג'יה טק טענו כי הצליחו לחשוף את מספרי הטלפון של בעלי חשבונות יו, כמו גם לשלוח הודעות "יו" מחשבונות של אנשים אחרים.